Tampereen kansallismaisema muuttuu viikoksi – Tammerkosken tyhjentäminen on aloitettu

Tammerkosken kivistä pohjaa pääsee ihmettelemään taas tällä viikolla, kun koski kuivataan useaksi päiväksi tänään maanantaina. Tyhjennyksen oli määrä alkaa maanantaina jo kello 5 aamulla, mutta se päästiin aloittamaan vasta seitsemältä aamulla. Koski tyhjennetään Tampellan ja Frenckellin vesivoimalaitoksilta lähtien aina Ratinan suvantoon saakka. Tyhjennys tehdään, jotta Tampereen Sähkölaitos pääsee asentamaan kosken pohjalle kaukojäähdytysputken. Katso timelapse-videolta, kuinka koski tyhjeni viimeksi: Putki kulkee Rongankadun päästä Vanhankirjastonpuistoon. Tampereen Sähkölaitoksen tiedotteen mukaan kaukojäähdytysverkko saadaan laajennettua Tammerkosken alituksen ansiosta kosken länsipuolelle. Ensimmäisiä asiakkaita tulevat olemaan Finlaysonin alueen kiinteistöt. Työn tekee KVL-Tekniikka, joka työskentelee kolmessa vuorossa läpi vuorokauden. Vesi päästetään takaisin Tammerkoskeen viimeistään sunnuntaina, mutta jo ennen sitä, jos työt saadaan valmiiksi etukäteen. Tampereen Sähköyhtiö muistuttaa, että työmaa-alue on yleisöltä suljettu ja Tammerkosken pohjalla kävely on kiellettyä, sillä loukkaantumisriski liukkailla kivillä on suuri.